ร้าน Koland Cafe ตั้งอยู่บนถนนนิมมาน ซอย 1 เดินเข้ามาจากปากซอยนิดเดียว จะเห็นร้านอยู่ทางซ้ายมือ คือถ้าไม่สังเกตจะไม่คิดว่ามันคือร้านอาหาร เพราะเดิมเป็นร้านขายของตกแต่งบ้านสไตล์จีนผสมศิลปะร่วมสมัย เพิ่งเปิดมาได้เมื่อปลายปีที่แล้ว ด้วยการเคลียร์พื้นที่บางส่วนของร้านให้เป็นที่นั่งทานอาหาร จิบชา กินเค้ก ร้านอาจจะดูคับแคบไปนิดเพราะทุกมุมของร้านจะถูกจับจองให้เป็นพื้นที่ในการโชว์กระถางต้นไม้ รูปปั้น เฟอร์นิเจอร์ และอื่นๆ อีกมากมายจนเกือบจะเรียกว่ารก(แบบอาร์ตๆ)

เท่าที่สังเกตได้ร้านจะสามารถรองรับลูกค้าได้ครั้งละไม่ค่อยเยอะเท่าไหร่ เพราะว่ามีเพียงแค่ 3-4 โต๊ะเท่านั้น จะมาทานร้านนี้ต้องใจเย็น ห้ามรีบร้อน เพราะต้องใช้เวลาในการเตรียมอาหารสดใหม่ทีละจาน เห็นเจ้าของร้านวิ่งวุ่น ดูแลลูกค้าอยู่คนเดียว แต่ก็ยังใจเย็นอารมณ์ดี ไม่วีนเหวี่ยง ถือว่าอัธยาศัยดีครับ

เมนูอาหารของทางร้านมีไม่ค่อยมาก ประมาณ 10 กว่าอย่างเท่านั้น เช่น ยำส้มโอโบราณ ส้มตำแตงญี่ปุ่น
 สลัดร็อคเก็ตแซลมอนรมควัน สลัดไก่หรือหมูย่าง สลัดทูน่า สเต็กเต้าหู้ สันในหมูย่างจิ้มแจ่ว ข้าวหมูเค็ม ลาบแซลมอน และลาบไก่ ที่เห็นมีเท่านี้จริงๆ แต่พอจะสั่งก็เลยลองถามดูว่ามีรายการอาหารนอกเมนูรีเปล่า ปรากฎว่ามีครับ เลยสั่งไปทั้งหมด 4 จานด้วยกัน
- สันในหมูย่างจิ้มแจ่ว (280 บาท) เสิร์ฟมาบนเขียง จำนวนชิ้นหมูมีไม่ค่อยมาก ที่อุดมไปด้วยผักสดและดอกไม้ รสชาติแซ่บดีโดยเฉพาะตัวแจ่วเล่นเอาซี๊ดไปถึงคอเลยทีเดียว
- ตำตะลิงปิง (150 บาท) ผมนึกไม่ออกเหมือนกันว่าหน้าตาตะลิงปิงเป็นยังไง แต่พอเสิร์ฟลงตรงหน้ารู้สึกได้ว่ามันต้องเปรี้ยวเข็ดฟันนิดๆ นำมาโขลกคลุกทานกับกะปิ เค็มๆ เปรี้ยว หวานมัน ทานคู่กับแคปหมู แปลกดีครับ เมนูนี้ แต่ผมว่ามันเค็มกะปิมากไปนิด
- ยำเกสรชมพู่ดอกมะเหมี่ยว (280 บาท) เห็นทุกโต๊ะสั่งกัน เจ้าของร้านก็เชียร์ด้วย เลยจัดไปหนึ่งจาน ไม่แน่ใจเหมือนกันว่ากินได้ แต่พอได้ทานลงไปก็เออแปลกดี เหมือนทานยำส้มโอกับอะไรสักอย่าง ในจานจะมีกุ้งสดอยู่ 2 ตัว ไก่สับและน้ำยำคลุกเคล้ากันจนได้ที่ ลองทานดูนะครับ หาทานไม่ได้ที่ร้านอื่นแน่นอน
- ข้าวหมูเค็มกับไข่ลวกน้ำ (265 บาท) เป็นอาหารจานหนักที่สุดละของมื้อนี้ เพราะเสิร์ฟมาพร้อมข้าวสวยใส่ชาม เป็นหมูก้อนลูกเต๋าหมักซีอิ๊วโปะหน้าข้าว แล้วมีไข่ลวกเสิร์ฟติดมาด้วย ด้านข้างเขียงก็มีผัดผักสไตล์จีน ตกแต่งด้วยดอกไม้นานาพรรณ เรียกได้ว่าอาหารร้านนี้จะต้องมีดอกไม้แซมมาด้วยทุกจาน

ส่วนเครื่องดื่มมีให้เลือกหลายชนิดไม่ว่าจะเป็น น้ำบ๊วยโซดาซากุระ มะนาวน้ำผึ้ง น้ำลำใยสีทอง น้ำผึ้งผสมมะนาวเจลลี่ นอกจากนี้ยังมีสมูทตี้ผลไม้สด อย่างบลูเบอร์รี่มะนาว มะม่วงแปดริ้ว แตงโมปั่น สับปะรดปั่น สตรอว์เบอร์รี่ปั่น ส่วนผมลองสั่งโกแลนด์ คัมควอท ตามคำเชื้อชวน (120 บาท) เพิ่งจะเคยได้ยินชื่อนี้เป็นครั้งแรก มันคือน้ำผึ้งผสมมะนาว ใส่น้ำส้มคัมควอทลงไปผสมด้วย (เป็นส้มชนิดนึงที่เคยเห็นหน้าค่าตากันมาก่อน) หวานเปรี้ยวสดชื่นดีครับ

เสียดายที่วันนี้กินมาทั้งวันเลยไม่ได้ลองเบเกอรี่/ขนมหวานของร้านนี้ ที่น่าสนใจก็จะมี พายมะพร้าวอ่อนชีส และน้ำแข็งใสหุบเขาคนโฉด (แค่ฟังชื่อก็ตื่นเต้นแล้ว)

โดยรวมต้องบอกว่าเป็นร้านอาหารที่ไม่เต็มรูปแบบนัก เพราะกิจการหลักน่าจะเป็นขายของแต่งบ้าน และก็ทำแบบขำๆ ใส่จินตนาการลงในเมนูอาหารและเครื่องดื่มที่ทั้งชื่อและหน้าตาดูแปลกยิ่งนัก ถือเป็นประสบการณ์ใหม่กับการกินอาหารแบบตื่นตาตื่นใจ ลุ้นไปว่าจะกินได้มั๊ย สรุปว่ากินได้และอร่อยด้วย 

คำเตือนคือร้านนี้ไม่เหมาะกับการแห่กันมากิน ร้านเล็กมาก มากันกรุ๊ปเล็กๆ นั่งกินไปเมาท์ไปเพลินๆ พอไหว แต่ถ้ามาแบบหิวโซ ต้องการกินแบบจริงจัง ที่นี่คงไม่ใช่นะครับ